Záujem o nájomné bývanie stúpa z niekoľkých dôvodov. Kvôli stále sa zvyšujúcim cenám nehnuteľností v kombinácii so sprísnením pravidiel pre poskytovanie hypoték sa z vlastného bývania stáva luxus, ktorý si väčšina ľudí nemôže dovoliť. V Brne je navyše výstavba nových objektov skomplikovaná zastaralým územným plánom mesta a zdĺhavým procesom na úradoch. A tak najlepším riešením súčasnej bytovej krízy je preferovať opravy existujúcich budov s cieľom dosiahnuť čo najväčšiu efektivitu ich nového využitia.

Preto keď sa Majiteľ Domu číslo 22 na Nám. Svobody v Brne osvietene rozhodol chátrajúci dom zrekonštruovať a oslovil naše Studio k spolupráci pri designe interiérov, neváhali sme túto výzvu prijať. V nevyužívaných priestoroch historického objektu úspešne vzniklo 11 nových, plne zariadených jednotiek určených k dlhodobému a krátkodobému podnájmu. Na každom poschodí sme vytvorilli 2-3 rôzne dispozície apartmánov v náväznosti na možnosti a obmedzenia pôvodného objektu. V najmenších jednotkách je užitná plocha zminimalizovaná na cca 42 m2, väčšie jednotky zaberajú cca 60 – 80 m2, pričom väščina z nich neobsahuje vlastnú kuchyňu. Predpoklad je, že obyvatelia budú využívať množstvo okolitých stravovacích zariadení a tým prispievať k spoločenskému životu v centre mesta, no v prípade budúcej potreby, sú vo všetkých jednotkách pripravené rozvody na doplnenie kuchyne. Pri návrhu interiérov sme vychádzali z umiestnenia domu v historickom centre mesta, jeho charakteru a bohatej minulosti . Našou hlavnou inšpiráciou sa stalo samotné mesto Brno. Chceli sme vytvoriť priestor, ktorý budúcim obyvateľom, hosťom, susedom a návštevníkom apartmánov sprostredkuje Brno tak, ako ho vnímame my, pričom sme sa snažili vypichnúť hlavne charakteristiky, typické rysy no i zabudnuté krásy mesta.